Apulaisoikeusasiamies on jälleen kerran nuhdellut Tullia ja valtiovarainministeriötä tuontiajoneuvojen autoveropäätöksistä. Nuhteita kummempaa Maija Sakslinin päätöksestä ei seuraa.

Kantelussa haluttiin vastauksia siihen, onko käytettyinä Suomeen tuotujen autojen hiilidioksidipäästöihin perustuva verotus ristiriidassa EU-oikeuden syrjimättömyysvaatimusten kanssa. Laki on vuodelta 2008. Suomessa käyttöönotettujen vastaavien autojen veroprosentti määräytyi eri perustein.

EU:n tuomioistuimen vuoden 2013 linjauksen mukaan syrjimättömyysvaatimus on otettava huomioon veroprosentin määräytymisessä. Käytännössä verotuksen ei saa tehdä auton hankkimista muista maista vähemmän houkuttelevaksi kuin sen ostamista kotimaasta.

Sakslin otti kanteluun kantaa jo maaliskuussa ja huomautti silloin Tullia ja ministeriötä siitä, että niiden olisi pitänyt ryhtyä tarvittaviin toimiin EU-oikeuden toteutumiseksi. Samalla Sakslin kehotti Tullia ja ministeriötä selvittämään uuden lain valmistelussa verotuksen muuttamiseen ja liikaa perityn autoveron palauttamiseen liittyviä kysymyksiä.

Saatujen vastausten perusteella autoverolakia ollaan muuttamassa käytettynä tuotujen autojen laskemistavan osalta. Tarkoitus on turvata lain vaatima syrjimättömyys.

Ministeriö aloitti lakivalmistelut vasta EU-tuomioistuimen joulukuussa 2013 antaman ratkaisun ja korkeimman hallinto-oikeuden joulukuussa 2014 antaman ratkaisun jälkeen. Lisäksi Tulli sanoo muuttaneensa käytäntöjään KHO:n ratkaisun jälkeen.

Näillä perusteilla apulaisoikeusasiamies tyytyy vain huomauttamaan Tullia ja ministeriötä asiassa.

Päätös tarkoittaa myös sitä, ettei Tullin tarvitse oma-aloitteisesti ainakaan tässä vaiheessa palauttaa väärin tai liikaa perittyjä veroja autontuojille.